Вътьо Раковски
Жената в асансьора

chitanka.info

Жената с черната коса! И асансьорът!

Целувката и непрестанното движение

от първия до сетния етаж, от сетния

до първия — какво по-точно измерение

за дължина, за трайност и за страст?

Когато спряхме, сякаш беше спряло

над нас, над къщите, над хората

движението си земното кълбо.

Жената с черната коса! Във асансьора!

Един дълбок и стреснат поглед и една

неизживяна и недовършена целувка

и „лека нощ“ едно — една нелека нощ

и две трептящи хълмчета под блузката,

пулсиращи до сутринта във моя сън.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.